La normativa europea que regula el comerç de bestiar boví d'engreix intracomunitari o amb països tercers regula entre d'altres aspectes la situació sanitària del país d'origen i el de destinació.
La Directiva 64/432/CEE del Consell, de 26 de juny de 1964, relativa a problemes de policia sanitària en matèria de intercanvis intracomunitaris d'animals de les espècies bovina i porcina (DOUE 121, de 29.7.1964), estableix les condicions per què un territori pugui ser declarat oficialment indemne de tuberculosi i de brucel·losi bovina.
Aquesta regulació ha estat integrada en l'ordenament jurídic mitjançant el Reial decret 1716/2000, de 13 d'octubre, sobre normes sanitàries per a l'intercanvi intracomunitari d'animals de les espècies bovina i porcina, que constitueix normativa bàsica.
L'esmentada Directiva també regula el procediment per aprovar garanties addicionals per als intercanvis intracomunitaris d'animals de l'espècie bovina.
Arran de l'entrada de l'Estat espanyol a la CEE, la Comissió Europea, mitjançant la Decisió 87/292/CEE, va aprovar el Pla d'eradicació accelerada de la tuberculosi i brucel·losi bovina presentat per l'Estat espanyol d'acord amb les directives 77/391/CEE i 78/52/CEE.
Els programes nacionals d'eradicació de malalties dels animals estan regulats en el Reial decret 2611/1996, de 20 de desembre, que ha estat modificat en diverses ocasions.
La darrera modificació d'aquesta norma s'ha realitzat mitjançant el Reial decret 727/2011, de 20 de maig.
L'Ordre de 17 d'abril de 2000, per la qual s'estableixen els requisits i les normes per qualificar sanitàriament les explotacions d'engreix del bestiar boví dins de l'àmbit territorial de Catalunya (DOGC núm. 3132, de 4.5.2000), tenia per objectiu facilitar l'intercanvi comunitari de bestiar boví.
Arran de la darrera modificació de la normativa bàsica sobre els programes nacionals d'eradicació de malalties animals, resulta necessari revisar aquesta regulació.
En el marc dels programes estatals de lluita i eradicació de malalties, a Catalunya s'han dut a terme campanyes de sanejament ramader en les explotacions bovines amb l'objectiu d'eradicar la tuberculosi bovina, la brucel·losi bovina i la leucosi enzoòtica des de 1989.
Actualment aquest objectiu s'ha assolit en tot el territori de Catalunya per a la leucosi enzoòtica i en la majoria de comarques catalanes pel que fa a la tuberculosi bovina i la brucel·losi bovina.
En aquesta situació epidemiològica de la tuberculosi i la brucel·losi bovina, i la nova regulació, resulta necessari ampliar els objectius a assolir fixats en l'Ordre de 17 d'abril de 2000 en relació amb la qualificació sanitària de les explotacions bovines d'engreix per tal de preservar l'estat sanitari de territoris lliures de malalties i obtenir territoris que es puguin declarar oficialment indemnes.
Actualment i després d'haver intensificat els esforços en les campanyes obligatòries de sanejament ramader, la situació epidemiològica de la tuberculosi i la brucel·losi bovina ha millorat fins a obtenir, a una part del territori, prevalences molt baixes i, a la resta, absència de malaltia.
Aquesta situació fa preveure que, si les explotacions ramaderes d'aquestes zones adopten les mesures establertes per la normativa de lluita i eradicació, en un futur proper es puguin declarar zones del territori català oficialment lliures de tuberculosi i de brucel·losi bovina.
Amb aquesta finalitat s'estableix com a mesura sanitària que les explotacions ramaderes d'engreix boví ubicades en aquestes zones han d'obtenir la qualificació sanitària.
Així mateix, aquesta disposició estableix un procediment més àgil per a la qualificació sanitària d'aquest tipus d'explotació.
Disposar d'aquest procediment ha de servir per poder donar resposta a les exigències sanitàries d'altres països amb els quals el sector actualment manté relacions comercials o amb d'altres amb els qual en determinats moments en pot establir.
Disposar d'explotacions qualificades sanitàriament ha de permetre millorar la competitivitat de les nostres explotacions.
És necessari, per tant, establir el procediment per a l'obtenció de la qualificació sanitària dels engreixos de bestiar boví i, alhora, actualitzar els requeriments de qualificació sanitària per proveir-los de la flexibilitat i l'agilitat que el sector requereix.
D'acord amb el Decret 200/2010, de 27 de desembre, de creació, denominació i determinació de l'àmbit de competència dels departaments de l'Administració de la Generalitat de Catalunya (DOGC núm. 5785, de 29.12.2010), correspon al Departament d'Agricultura, Ramaderia, Pesca, Alimentació i Medi Natural les polítiques de ramaderia, i dins d'aquest Departament, correspon a la Direcció General d'Agricultura i Ramaderia ordenar la producció ramadera i la sanitat animal, d'acord amb el Decret 336/2011, de 10 de maig, de reestructuració del Departament d'Agricultura, Ramaderia, Pesca, Alimentació i Medi Natural (DOGC núm. 5877, de 12.5.2011).
En conseqüència, a proposta de la Direcció General d'Agricultura i Ramaderia, i d'acord amb les atribucions que m'han estat conferides,
Aquesta Ordre té per objecte establir el procediment la qualificació sanitària de les explotacions ramaderes d'engreix de bestiar boví a Catalunya a l'efecte de control per aconseguir l'eradicació de les malalties bovines.
Als efectes d'aquesta Ordre, i sense perjudici de les definicions que conté la Directiva 64/432/CEE del Consell, de 26 de juny de 1964, i la Llei 8/2003, de 24 d'abril, de sanitat animal, s'entén per:
a) Explotació d'engreix de bestiar boví qualificada sanitàriament: explotació dedicada a l'engreix d'animals de l'espècie bovina i amb estatut sanitari oficialment indemne de les malalties amb programes de lluita i eradicació aprovats.
A les mateixes instal·lacions de l'explotació d'engreix no podran barrejar-se animals de l'espècie bovina amb animals de les espècies ovina o cabrum.
b) Explotació d'engreix de bestiar boví no qualificada sanitàriament: explotació dedicada a l'engreix d'animals de l'espècie bovina, on la destinació directa posterior dels animals només pot ser directament a escorxador.
Qualificació sanitària de les explotacions d'engreix de bestiar boví
3.1 Amb l'objectiu de preservar les explotacions ramaderes de bestiar boví ubicades a les comarques amb prevalença 0% de les malalties amb programes de lluita i eradicació aprovats, els/les titulars de les explotacions ramaderes d'engreix de bestiar boví ubicades a aquestes comarques han de qualificar sanitàriament les seves explotacions.
3.2 Els/les titulars de les explotacions ramaderes d'engreix de bestiar boví de la resta del territori podran qualificar sanitàriament les seves explotacions.
3.3 Les persones titulars de les explotacions ramaderes d'engreix de bestiar boví d'engreix qualificades han de disposar d'un/a veterinari/ària habilitat/da, d'acord amb la definició continguda en l'article 3.23 de la Llei 8/2003, de 24 d'abril, de sanitat animal.
3.4 Les despeses derivades de les actuacions o comprovacions per a l'obtenció, manteniment, suspensió i recuperació de la qualificació sanitària, són a càrrec dels/de les titulars de les explotacions.
Relació de comarques amb prevalença 0 de malalties amb programes de lluita i eradicació aprovats
La direcció general competent en matèria de sanitat animal estableix anualment la relació de les comarques d'acord amb el que s'estableix a l'article 3.1, un cop avaluats els resultats dels programes sanitaris oficials del boví, mitjançant resolució publicada al Diari Oficial de la Generalitat de Catalunya on s'indiquin els llocs o mitjans on es farà pública aquesta relació.
Condicions per a l'obtenció, manteniment, supressió, pèrdua i recuperació de la qualificació sanitària
La direcció general competent en matèria de sanitat animal estableix les condicions per a l'obtenció, manteniment, suspensió, pèrdua i recuperació de la qualificació sanitària per a cadascuna de les malalties sotmeses a programes de lluita i eradicació de les explotacions d'engreix de bestiar boví, mitjançant resolució publicada al Diari Oficial de la Generalitat de Catalunya, on es faran públiques aquestes condicions.
Publicitat de la relació de comarques i condicions de la qualificació sanitària
Les condicions per a l'obtenció, manteniment, suspensió, pèrdua i recuperació de la qualificació sanitària per a cadascuna de les malalties sotmeses a programes de lluita i eradicació de les explotacions d'engreix de bestiar boví, juntament amb la relació vigent de les comarques esmentada a l'article 3.1 es faran públiques al web del departament competent en la matèria http://www.gencat.cat/agricultura/ i es poden obtenir en qualsevol de les seves dependencies.
Explotacions no qualificades sanitàriament
Les explotacions d'engreix de bestiar boví que no estiguin qualificades sanitàriament per a brucel·losi bovina i tuberculosi bovina, només poden fer moviments de sortida d'animals per a sacrifici a escorxadors dins de l'Estat espanyol.
Tramitació de la qualificació i de la recuperació de la qualificació sanitària
Les sol·licituds de qualificació i de recuperació de qualificació sanitària es presenten a les oficines comarcals del departament competent en la matèria, amb la documentació que s'especifica en les condicions per a l'obtenció, manteniment, suspensió, pèrdua i recuperació de la qualificació sanitària establertes per la direcció general competent en matèria de sanitat animal.
La resolució de qualificació la dicta el/la cap de la secció de ramaderia i sanitat animal dels serveis territorials del departament competent en la matèria en el termini màxim de tres mesos des de la presentació de la documentació complerta.
En cas de manca de resolució expressa en el termini establert, la sol·licitud s'entén desestimada.
La resolució de denegació ha de estar motivada.
La resolució de pèrdua de la qualificació sanitària la dicta el/la cap de la secció de ramaderia i sanitat animal dels serveis territorials del departament competent en la matèria.
Contra aquestes resolucions, que no posen fi a la via administrativa, es pot interposar recurs d'alçada davant el/la director/a general en matèria d'agricultura i ramaderia, en el termini d'un mes a comptar de l'endemà a la recepció de la notificació.
Termini per obtenir la qualificació sanitària
Els/les titulars de les explotacions ramaderes d'engreix de bestiar boví ubicades a les comarques amb una prevalença 0% de les malalties amb programes de lluita i eradicació aprovats, disposen d'un termini de sis mesos per obtenir la qualificació sanitària a comptar des que es faci publicitat a la relació de comarques de l'article 4 i a les condicions per a l'obtenció de la qualificació sanitària de l'article 5.
En el cas d'incompliments d'aquesta Ordre, serà d'aplicació el règim d'infraccions i sancions establert en la Llei 8/2003, de 24 d'abril, de sanitat animal.
El departament competent en matèria de ramaderia ha d'habilitar els mitjans necessaris per tal que els tràmits i la documentació es puguin efectuar progressivament per via electrònica.
Es deroga l'Ordre de 17 d'abril de 2000, per la qual s'estableixen els requisits i les normes per qualificar sanitàriament les explotacions d'engreix de bestiar boví (DOGC núm. 3132, de 4.5.2000).
Barcelona, 2 de desembre de 2011